Filadelfia Kristiansand

Filadelfia Kristiansand er en pinsemenighet i Kristiansand og er den nest-største i Norge. Menigheten hadde sine første samlinger i 1919. Menigheten har i overkant av tusen medlemmer foruten barn. Menigheten ledes av en ledergruppe med pastorene Øyvind Valvik og Wiggo Skagestad sammen med administrativ leder Lasse Rosten. Menighetens øverste organ er menighetsmøtet (medlemsmøte) og eldsterådet. Eldsterådet består av Billy Øksendal, Roald Høyland, Hilbert Norheim, Jan Kjosavik og Thor-Harald Evenstad.

Historie

Det første offentlige møtet i Filadelfia Kristiansand ble holdt 19. januar 1919. De første møtene ble holdt i lokalene til Godtemplar-huset i Dronningensgate 91, helt fram til 1926. Godtemplar-lokalet lå på samme sted som menigheten i dag driver sin virksomhet. Lokalitetene er idag betydelig utvidet og modernisert. Filadelfia-lokalet ble ombygd og modernisert i 1958.
Fra 1938 og utover opplevde menigheten en stor vekkelse. Kristian Sundsdal var pastor (forstander).  Det fortelles at folk sto i kø utenfor lokalet. Tilsist ble det bestemt at veggene til lillesalen måtte fjernes for at det skulle bli plass til flere.

Radio Filadelfia

Radio Filadelfia er Filadelfia Kristiansands radiokanal. FIladelfia, Kristiansand var blant de første i Norge som bygget sitt eget radiostudio og har hatt sendinger i Kristiansandsområdet siden 1988. Redaktør er Wiggo Skagestad. Daglig leder er Margrethe Sunnarvik Tveit. Sendingene går også på webradio.

Solkollen barnehager

Solkollen barnehage er Filadelfia Kristiansands barnehage. Den har to avdelinger, en på Søm og en på Hellemyr i Kristiansand. Hellemyr var den første som ble åpnet. Solkollen barnehager er offentlig godkjente barnehager som offisielt ble åpnet 13. desember 2001. Barnehagene er drevet etter ordinær formålsparagraf for barnehagedrift og i samsvar med Filadelfia, Kristiansands verdigrunnlag. Menigheten planlegger en ny barnehage i Grovika på Hånes (1. august 2012) og på Flekkerøy. Barnehagenes styrer er Thore Aas.

Misjon

Filadelfia Kristiansand har i en årrekke vært engasjert i misjon i utlandet. Hovedfokus har vært i Sør-Amerika. Fra slutten av 1990-tallet her menigheten engasjert seg mer i Europa. Menigheten har misjonærer i Peru, Chile, Østerrike, Tyskland og Russland. I tillegg støtter den arbeid i Argentina og Spania. Arbeidet ledes internt i menigheten av et misjonsråd under ledelse av Lasse Rosten.

Barnearbeid

Målgruppen for barnearbeidet i menigheten er fra fødsel og oppover til 13 årsalderen. I og med at menigheten som en del av pinsebevegelsen i Norge praktiserer det som kalles 'troendes dåp', tilbyr de barnevelsignelse i stedet for barnedåp. Dette kan avtales med barnearbeiderne eller menighetens pastorer. Videre finnes et rikt spekter av tilbud for barnet: Barnemøter og Smilehullet, Kompis og Junior. Det arrangeres også turer og sommerleirer m.m. Barnearbeidet ledes av et barneråd hvor to er ansatt som barnearbeidere.

Ungdom og studentarbeid

Målgruppen for ungdomsarbeidet i Filadelfia Kristiansand er unge mellom 13 og 20 år. Arbeidet ledes av eldre ungdommer. Ungdomssamlingene består av mye sang og musikk, kombinert med aktuell undervisning. Etter møtene er det åpen kafé for sosialt fellesskap og mulighet for å treffe nye venner. Ungdomsarbeidet ledes av et ungdomsråd Thor-Harald Evenstad som ungdomspastor.
UngVoksen er møter for unge voksne over 20 år, med undervisning, lovsang og sosialt fellesskap.

Omsorgsarbeid

Gjennom menighetens historie har det alltid vært et engasjement i forhold til å hjelpe mennesker med rusproblemer. I 1997 åpnet menigheten sitt første senter i Tordenskjoldsgate, dette var med å gjøre menighetens arbeid mer synlig i bybildet. Filadelfia Omsorgssenter (FOS) består av FOS Åpen Kafé (et ukentlig lavterskeltilbud), FOS Barmhjertighetens hus (avrusning/stabilisering i Marvika), FOS Landeskogen (Bo- og omsorgssenter i Bygland), FOS Tordenskjoldsgate (Bo- og ettervernsenter i Kristiansand), Tabita Kvinnesenter, FOS Ettervern samt egen administrasjon.

Konfirmasjon

For ungdommer i 9. klasse, tilbyr Filadelfia Kristiansand frikirkelig konfirmasjon, kalt tentro, som alternativ til konfirmasjonsundervisningen i den norske kirke. Anette Lindekliv Olsen er leder for tentro.

Leilighetssenteret Q42

Filadelfia Kristiansand bygger et kongress- og leilighetssenter "Q42" som er topfinansiert med donasjoner fra menigheten. Filadelfia har bedt folk i menigheten ta opp lån for å kunne donere penger. Praksisen, som skal ikke være uvanlig i kristne menigheter, har vekket negative reaksjoner i media.